Bent Bøgsted (DF), 2011-12-21:
Nu er vi kommet dertil, hvor julefreden snart sænker sig i det lille Folketing i Danmark.
Vi har haft ...
vi kan snart sige »har haft«, men nu har vi en regering, der har uddelt gaver i stride strømme.
Der er nogen, der har fået to slags gaver under træet.
Der er nogle, der får mere i kontanthjælp, starthjælpsmodtagere har fået hævet starthjælpen til det samme som kontanthjælp, og så er der virksomhederne, som har fået en afgift under juletræet, nemlig NOx-afgiften.
Og i forbindelse med det her forslag er der nogle, der får en afgift på sukkervarer.
Der skal vi så lige huske på, at det er dem, der får to gaver, der får den afgift, der ligger i det forslag, vi behandler nu, for
dem, der har fået et løft i kontanthjælpen, får også den her gave.
Der tager regeringen lige med den anden hånd, hvad den har givet med den ene i forvejen.
Så siger man lige: Haps, vi skal egentlig bruge pengene igen, så I får en afgift på de dagligvarer, I køber, uanset om det er cigaretter, vin, syltetøj eller marmelade, som vi snakkede om den anden dag, eller om det er chokolade, eller det er syltede asier, eller hvad det er.
Alle de produkter, der er sukker i, og som den almindelige danskere køber, får lige et hak oveni.
Det er det, man kalder julegaver, der vil noget.
Man kan også i mange hjem gå og frygte for, at ens arbejdsplads er i spil.
Der har været en stor debat i dag om det.
Det er bemærkelsesværdigt, at det er sådan, at der ikke er en eneste minister, der vil gå op på talerstolen og tage ansvaret for det, man laver her.
Man sender det bare ud til befolkningen og siger: Her er jeres julegaver fra regeringen; tak, fordi I stemte på os, her kan I se, hvad I får.
Det er det resultat, der er op til jul.
Og så kan man trøste sig med, at det ikke er før til næste år, det slår igennem, så det er først, når vi har jul næste år, vi bliver ramt rigtig hårdt af de her afgifter.
Vi ved også, at der kommer en energiafgift her i det nye år, hvis der bliver forhandlet en ny energiaftale på plads.
Så får man som forbruger lige et hak oveni igen.
Men også de virksomheder, der har fået et hak i forbindelse med NOx-afgiften og et hak i forbindelse med sukkerafgiften, giver man lige et hak mere henad vejen.
Og hvad de forhandlinger fører til, ved vi jo ikke, der arbejder vi jo på at reducere det så meget som muligt.
Alligevel synes jeg, at det ville have været på sin plads, hvis skatteministeren var gået herop og havde forsvaret over for den danske befolkning, hvorfor den skal pålægges de her afgifter, hvorfor virksomhederne skal pålægges afgifter, der koster arbejdspladser, hvorfor hr. og fru Jensen skal pålægges store stigninger i prisen på de varer, de køber i butikkerne.
Så bliver der sagt: Jamen vi har også kompenseret for det med 23 kr. om måneden – det er den her forhøjelse af den grønne check, man sender ud – så I har lidt at betale med.
Under valgkampen blev der også lovet, at pensionisterne skulle have en stigning på 5.000 kr., for at de kunne løfte de udgifter, som regeringen ville pålægge dem.
Det blev ikke til noget, nej, men pensionisterne er blevet pålagt afgiften.
Jeg skal ikke kunne vurdere, hvad det kommer til at koste, det kommer an på, hvor meget pensionisterne sparer på de madvarer, de køber, eller om de vil tage en tur til Tyskland.
Jeg tror egentlig, at det kan blive attraktivt for busselskaberne at arrangere ture til Tyskland, selv fra Nordjylland.
Der var engang, det var meget populært.
Så døde det lidt hen.
Det tror jeg blusser op igen.
Og så vil vi se, at pensionisterne valfarter til Tyskland for at købe ind ved Fleggaard.
Og så har de kassevis af madvarer med hjem.
Det bliver virkeligheden fremover, og det kan vi takke den røde regering for.
Det er bemærkelsesværdigt, at det skal være sådan, men det må vi jo acceptere, de har flertallet, de har 90 mandater, og det er det, der tæller.
Jeg vil bare ønske de danske borgere en god jul og et godt nytår og så håbe, at de tænker anderledes og ser, hvem der er deres venner, når vi kommer hen over nytåret.